મનુષ્યમાત્રની મૂળભૂત લાગણી એવી હોય છે કે એના પ્રયત્નોને કોઈક દાદ આપે. એને એ બાબતે સધિયારો મેળવવવાની પણ તમન્ના હોય છે બહારથી મક્કમ કે મજબૂત લાગતી વ્યક્તિને પણ કોઈકના કોમળ સદ્ભાવની ઝંખના હોય છે અને એ માટે એ ક્યારેક ખુલ્લા બનીને કે ક્યારેક ઠાવકાઈથી પણ પોતાની ઇચ્છા પ્રગટ કર્યા વગર રહી શકતી નથી. આપણું કામ સામાન્ય હોય કે અન્યના જીવન ઉપર એની કોઈ અસર ના પાડવાની હોય તો પણ વ્યક્તિમાત્ર આવી અપેક્ષામાં જીવતી હોય છે. અને આવું હોવું એ માણસમાત્ર માટે સ્વાભાવિક ગણી શકાય.